**Valerie June Carterová Cashová** (angl. Valerie June Carter Cash; \* 23. jún 1929 – † 15. máj 2003) bola speváčka, tanečníčka, skladateľka a herečka amerického pôvodu. Svoju kariéru začala vystupovaním spolu s Carter Family. June bola taktiež druhou manželkou speváka Johnnyho Casha. Pred svadbou s Cashom vystupovala pod menom **June Carter**.

Hrala na gitaru, bendžo, harmoniku a autoharfu. Svoj herecký talent predviedla v niekoľkých filmoch a televíznych show. Vyhrala 5 cien Grammy a v roku 2009 bola uvedená do Siene slávy kresťanskej hudby. Country Music Television (CMT) jej v roku 2002 udelilo 31. miesto v rebríčku 40 najvýznamnejších žien country hudby.

Biografia
---------

### Začiatky

June Carterová Cashová, rodená Valerie June Carterová, pochádzala z mesta Maces Spring v štáte Virgínia. Jej rodičmi boli Maybelle Carterová a Ezra Carter. June s country hudbou vyrastala a spolu so skupinou Carter Family vystupovala od roku 1939, ešte ako desať ročná. V marci 1943, keď Carter family skončila zmluva s WBT rádiom, Maybelle Carter s manželovou podporou vytvorila novú skupinu, Mother Maybelle & the Carter Sisters, v ktorej účinkovali June spolu s jej sestrami Helen a Anitou. Táto novovytvorená skupina mala premiéru 1. júna 1943 v rádiu WRNL v Richmonde, v štáte Virgínia. Koncom roku 1945 sa k nim pridali aj Doc Addington a Carl McConnell (brat a bratanec Maybell), ktorí dovtedy vystupovali pod názvom "The Virginia Boys". June v tom čase mala 16 a moderovala v rádiu spolu s Kenom Allynom. Taktiež nahrala niekoľko reklám pre rôzne spoločnosti a obchodné reťazce. Sestry Carterové spolu s matkou, Docom a Carlom počas nasledujúceho roku (1946) vystupovali vo Virgínii, Marylande, Delaware a Pensylvánii. June sa s odstupom času vyjadrovala v tom zmysle, že síce nemala toľko hudobného nadania ako jej sestry, no jej talent spočíval v komédii. Čerešničkou na torte všetkých vystúpení bola Junina komediálna scénka s názvom Aunt Polly. Carl McConnell vo svojom memoáre napísal "June bola rodený klaun, ak také niečo vôbec existuje." V tomto období June navštevovala strednú školu. (John Marshall High School)

Koncom roku 1946 Doc a Carl opustili hudobný biznis. Maybelle a jej dcéry sa presunuli do rádia WRVA v Richmonde, neskôr do WNOX v Knoxville, kde stretli Cheta Atkinsa. Ten vtedy vystupoval so skupinou Homer & Jethro.

V roku 1949, sa Mother Maybelle & The Carter Sisters so zvyškom rodiny a svojim hlavným gitaristom Chetom Atkinsom presťahovali do Springfieldu, Missouri. Pravidelne vystupovali v rádiu KWTO. Ezra "Eck" Carter, Maybellin manžel a manažér skupiny, medzitým odmietol niekoľko ponúk z Grand Ole Opry *(pozn. koncert country hudby organizovaný na týždennej báze v Nashville, Tennessee. Show sa vysiela aj v rádiu a je najdlhšie vysielanou americkou rádiovou reláciou)*. Organizátori Grand Ole Opry totiž nechceli Atkinsovi povoliť vystupovať spolu so skupinou. Štúdioví hudobníci vystupujúci pre Opry zo strachu pred Atkinsom vytvárali tlak na organizátorov. Atkins mal reputáciu vynikajúceho gitaristu a pre ostatných mal byť príliš veľkou konkurenciou. Nakoniec v roku 1950 manažment Opry povolil Atkinsovi vystupovať so skupinou. Carterovci tu spoznali Hanka Williamsa a Elvisa Presleyho. June tu prvýkrát stretla Johnnyho Casha. 

June a jej sestry spolu s Maybelle a ich tetou Sarou v 60. a 70. rokoch vystupovali pod názvom The Carter Family.

### Významné momenty v kariére

June Carterová Cashová je známa hlavne ako speváčka a skladateľka. Režisér Elia Kazan ju v roku 1955 videl vystupovať na Grand Ole Opry a navrhol jej štúdium herectva. V New Yorku (v hereckej škole Neighborhood Playhouse) študovala spolu s Lee Strasbergom a Sanfordom Meisnerom. Neskôr hrala napríklad vo filme Roberta Duvalla z roku 1998 - *Apoštol*, či v seriáli *Doktorka Quinnová*.

Ako speváčka vystupovala June v začiatkoch so svojou rodinou, potom sólo a neskôr aj so svojim manželom. Ako sólo umelkyňa mala v 50. rokoch úspech s piesňami ako „Jukebox Blues" a „No Swallerin' Place", kde je autorom Frank Loesser. June tejto piesni dodala svojimi prehnanými nádychmi komediálny efekt. V 60. rokoch nahrala medzi inými aj úspešnú pieseň „The Heel".

Jej spolupráca s Johnnym Cashom sa začala niekoľko rokov pred ich svadbou. V roku 1963 sa autorsky podieľala na skladbe „Ring of Fire", údajne inšpirovanou jej citmi k Johnnymu *(pieseň prvýkrát nahrala Anita Carter, až neskôr Johnny Cash)*. Prvá Cashova manželka Vivian vo svojej knihe *I walked the line*, vydanej v roku 2007 tvrdí, že jediným autorom piesne je Johnny a June iba uviedol ako spoluautorku, pretože jej chcel finančne pomôcť. Ďalej Vivian v knihe uvádza, že „Ring of Fire" (Ohnivý kruh) má reprezentovať istú časť ženského tela. Curly Lewis v tejto knihe hovorí zase o tom, že Johnny Cash a Merle Kiglore napísali „Ring of Fire" spoločne. Navyše uviedli ako autorku aj June, pretože Johnny nechcel, aby práva na pieseň pri rozvode dostala jeho vtedajšia manželka Vivian, keďže sa už vtedy vedelo o jeho afére s June.

Prvou významnou štúdiovou nahrávkou June a Johnnyho bol ich duet „It Ain't Me Babe" z roku 1964, *(zložil Bob Dylan)* ktorý sa objavil na Cashovom albume *Orange Blossom Special*. V roku 1967 mala dvojica úspech s hitom „Jackson", a ďalej nasledoval spoločný album *Carryin' On with Johnny Cash and June Carter*. June pokračovala v nahrávaní a koncertovaní s Johnnym po zvyšok života. Nahrali mnoho spoločných duetov a June tiež pravidelne vystupovala v *The Johnny Cash Show* v rokoch 1969-1971. S manželom nahrali ešte jeden spoločný album *Johnny Cash and His Woman*, ktorý vyšiel v roku 1973.

Hoci vystupovala v mnohých piesňach a s Cashom si delila aj zisky z niektorých jeho albumov, samotná June nahrala iba tri sólo albumy: *Appalachian Pride* (1975), *Press On* (1999) a *Wildwood Flower* (2003, vydaný po jej smrti). Producentom posledného albumu je syn June a Johnnyho - John Carter Cash. *Appalachian Pride* je jediným z albumov, kde nevystupuje Johnny Cash. *Press On* obsahuje pieseň „Ring of Fire" naspievanú June v originálnom aranžmá.

### Súkromie

June bola vydatá trikrát a s každým manželom mala jedno dieťa. Všetky jej deti sa venujú country hudbe.

Jej prvým manželom bol spevák Carl Smith (od roku 1952 – 1956). Spolu zložili pieseň „Time's A-Wastin'". Ich spoločná dcéra Rebecca Carlene Smith, známa aj ako Carlene Carter, je country hudobníčkou.

Druhý manžel (od roku 1957 – 1966), Edwin "Rip" Nix, bol futbalistom, policajtom a automobilovým pretekárom. S ním mala June v roku 1958 dcéru Rosannu Lea. Rosie Nix Adams bola country/rocková speváčka. V októbri 2003 Rosie vo veku 45 tragicky zahynula na otravu oxidom uhoľnatým.

June a Carter Family vystupovali nekoľko rokov spolu s Johnnym Cashom. Počas živého vystúpenia v London Ice House v Kanade (r. 1968), požiadal Johnny June o ruku. Vzali sa 1. marca toho roku a zostali manželmi do smrti. Ich spoločný syn John Carter Cash je hudobník, skladateľ a producent.

V roku 1970 sa vtedy budúci americký prezident Jimmy Carter (vzdialený bratanec June) zoznámil s June a Johnnym. Ich priateľstvo trvalo dlhé roky a v jednom zo svojich prejavov v roku 1977 Jimmy Carter spomenul, že June je jeho vzdialená sesternica z otcovej strany.

June venovala za svojho života veľa času charitatívnej činnosti a aj s manželom prispeli napríklad na vybudovanie dediny v Barrett Town na Jamajke.

### Smrť

June zomrela 15. mája 2003 v Nashville, Tennessee vo veku 73 rokov, v spoločnosti Johnnyho Casha, za ktorého bola vydatá 35 rokov. Johnny nasledoval June o štyri mesiace. June, Johnny a Rosie Nix Adams (dcéra June z jej druhého manželstva) sú pochovaní spolu v Hendersonville, Tennessee.

Referencie
----------

1. ↑  "June Carter Cash in the 1930 US Census", *Root dig*, March 2007 .
2. ↑  "Walk the line, drive the road".
3. ↑  Vivian Cash; Ann Sharpsteen (21 October 2008).
4. 1 2  "Johnny Cash and June Carter Cash", *Marriage* (profile), About .
5. ↑  Carter 1978, s. 1115 (Conference on HIRE, June 14).
6. ↑  "Johnny Cash".

Autoritné údaje: * BnF: 13892215w
* GND: 133557847
* ISNI: 0000 0000 7293 9018
* LCCN: n79019226
* NK ČR: xx0041697
* VIAF: 51874698
* WorldCat: lccn-n79019226